## Pravilnik o uvjetima i postupku izdavanja dozvola društvu za poslovanje vrijednosnim papirima i ovlaštenom posredniku za obavljanje poslova trgovine vrijednosnim papirima

### NN 56/1997 (4.6.1997.), Pravilnik o uvjetima i postupku izdavanja dozvola društvu za poslovanje vrijednosnim papirima i ovlaštenom posredniku za obavljanje poslova trgovine vrijednosnim papirima

# **KOMISIJA ZA VRIJEDNOSNE PAPIRE REPUBLIKE HRVATSKE**

Na temelju odredbi članaka 12., 35., i 38. Zakona o izdavanju i prometu
vrijednosnim papirima ("Narodne novine", br. 107/95) Komisija za vrijednosne
papire Republike Hrvatske donosi slijedeći

## **PRAVILNIK**

### **O UVJETIMA I POSTUPKU IZDAVANJA DOZVOLA DRUŠTVU ZA POSLOVANJE VRIJEDNOSNIM PAPIRIMA I OVLAŠTENOM POSREDNIKU ZA OBAVLJANJE POSLOVA TRGOVINE VRIJEDNOSNIM PAPIRIMA**

Članak 1.

Ovim Pravilnikom propisuju se uvjeti i postupak izdavanja dozvola:

1. trgovačkom društvu, da kao djelatnost obavlja poslove u svezi s vrijednosnim
papirima i

2. fizičkoj osobi, da obavlja poslove trgovine vrijednosnim papirima
kao zaposlenik društva ovlaštenog za promet vrijednosnim papirima.

UVJETI ZA DRUŠTVO

Članak 2.

Trgovačko društvo koje podnosi zahtjev za izdavanje dozvole iz članka
1. točka 1. (dalje: Društvo) uz uvjete propisane Zakonom o izdavanju i
prometu vrijednosnim papirima (dalje: Zakon), za dobivanje dozvole mora
ispunjavati i slijedeće uvjete:

1. Društvo je upisano u sudski registar i temeljni kapital u cijelosti
uplaćen.

2. Članovima uprave i osnivačima Društva te zaposlenicima Društva koji
obavljaju poslove ovlaštenog posrednika ili investicijskog savjetnika:

a) nisu izrečene odnosno više ne traju sigurnosne mjere zabrane obavljanja
poslova u svezi s vrijednosnim papirima,

b) nisu nastupile odnosno više ne traju pravne posljedice osude koje
se odnose na prestanak odnosno zabranu obavljanja poslova u svezi s vrijednosnim
papirima.

3. Protiv osnivača i članova uprave Društva nije u tijeku istražni postupak,
nije podignuta optužnica koja je stupila na pravnu snagu niti je izrečena
nepravomoćna osuđujuća presuda za kaznena djela, u Republici Hrvatskoj
i/ili državi koje je državljanin.

4. Društvo mora podnijeti zahtjev sadržajem, oblikom i s prilozima u
skladu s ovim Pravilnikom.

5. Prije podnošenja zahtjeva Društvo mora platiti propisanu pristojbu.

UVJETI ZA POSREDNIKA

Članak 3.

Fizička osoba koja podnosi zahtjev za izdavanje dozvole iz članka 1.
točka 2. (dalje: Posrednik) uz uvjete propisane Zakonom, za dobivanje dozvole
mora ispunjavati i slijedeće uvjete:

1. da je pred Komisijom za vrijednosne papire Republike Hrvatske (dalje:
Komisija) položio ispit za ovlaštenog posrednika, ili je u inozemstvu položio
odgovarajući ispit a Komisija ocijeni da taj ispit u bitnom odgovara ispitu
pred Komisijom,

2. da je s društvom koje je ovlašteno za promet vrijednosnim papirima
u radnom odnosu na neodređeno vrijeme, na poslovima trgovine vrijednosnim
papirima,

3. da mu nisu izrečene odnosno više ne traju sigurnosne mjere zabrane
obavljanja poslova u svezi s vrijednosnim papirima,

4. da protiv njega nisu nastupile odnosno više ne traju pravne posljedice
osude koje se odnose na prestanak odnosno zabranu obavljanja poslova u
svezi s vrijednosnim papirima,

5. da protiv njega nije u tijeku istražni postupak, nije podignuta optužnica
koja je stupila na pravnu snagu niti je izrečena nepravomoćna osuđujuća
presuda za kaznena djela, u Republici Hrvatskoj i u državi koje je državljanin,

6. da podnese zahtjev sadržajem, oblikom i s prilozima u skladu s ovim
Pravilnikom,

7. da prije podnošenja zahtjeva bude plaćena propisana pristojba,

8. da je potpuno poslovno sposoban.

OBLIK ZAHTJEVA

Članak 4.

Zahtjev za izdavanje dozvole iz članka 1. (dalje: Zahtjev) obvezno se
podnosi Komisiji za vrijednosne papire Republike Hrvatske (dalje: Komisija),
na propisanim obrascima, ispisan isključivo pisaćim strojem, uredno, čitljivo
i bez prepravljanja, sa propisanim prilozima. Obrazac zahtjeva mora biti
u cijelosti popunjen.

ZAHTJEV DRUŠTVA

Članak 5.

(1) Društvo podnosi Zahtjev na obrascu: "Zahtjev društva za izdavanje
dozvole za obavljanje poslova s vrijednosnim papirima", (obrazac DPVP-1),
koji je sastavni dio ovog Pravilnika.

(2) Zahtjev potpisuju osobe u sudski registar upisane i ovlaštene za
zastupanje Društva. Na Zahtjev je obavezno otisnuti pečat Društva.

PRILOZI UZ ZAHTJEV DRUŠTVA

Članak 6.

Društvo je obvezno Zahtjevu priložiti (u originalu ili ovjerenoj preslici):

1. dokaz o plaćenoj pristojbi: na žiro račun broj: 30102-630-16, s naznakom:
administrativna pristojba Komisiji za vrijednosne papire RH - dozvola za
Društvo, s pozivom na broj: 21; 5509-xxxxxxx (matični broj poslovnog subjekta
dodijeljen od Državnog zavoda za statistiku)-027, primatelj: Državni proračun,

2. dokaz o uplaćenom temeljnom kapitalu društva,

3. akt o osnivanju Društva i Statut Društva, sa svim izmjenama tih akata,

4. sve pravilnike i druge interne opće akte Društva,

5. aktualni izvadak iz sudskog registra, ovjeren od suda, ne stariji
od 7 dana,

6. popis osnivača i popis članova Društva,

7. financijska izvješća (uključujući bilancu, račun dobiti i gubitka,
izvještaj o promjenama financijskog tijeka u posljednje tri godine),

8. sve ugovore temeljem kojih su novčana ili druga sredstva Društva
pohranjena kod bilo koje fizičke ili pravne osobe,

9. popis nekretnina u vlasništvu Društva i pripadajuće izvatke iz zemljišnih
knjiga,

10. popis nekretnina koje nisu u vlasništvu Društva a ono ih koristi,
upotrebljava, ili posjeduje, te ugovore (npr. o zakupu) ili druge isprave
temeljem kojih Društvo koristi, upotrebljava, ili posjeduje te nekretnine,

11. popis motornih vozila u vlasništvu Društva te preslike knjižica
vlasnika vozila,

12. uvjerenje o ipunjavanju uvjeta iz članka 2. točke 3. ovog Pravilnika,

13. za strane državljane dokaz o ispunjavanju uvjeta iz članka 2. točke
2. i 3. ovog Pravilnika,

14. presliku domovnice za sve članove uprave Društva, a za stranog državljanina
presliku putovnice,

15. presliku isprave - dokaza o stečenoj stručnoj spremi članova uprave
društva, a za stranu ispravu i prijevod te isprave s ovjerom javnog bilježnika
u RH ili diplomatskog predstavništva RH u toj zemlji da je ispravu preveo
i prijevod potpisao ovlašteni sudski tumač za hrvatski odnosno taj strani
jezik,

16. preslike radnih knjižica zaposlenika ovlaštenih posrednika i investicijskih
savjetnika.

ZAHTJEV POSREDNIKA

Članak 7.

(1) Posrednik podnosi Zahtjev na obrascu: "Zahtjev za izdavanje dozvole
za obavljanje poslova ovlaštenog posrednika pri trgovini vrijednosnim papirima"
(obrazac OP-1), koji je sastavni dio ovog pravilnika.

(2) Zahtjev potpisuje Posrednik. Potpis mora biti ovjeren od strane
javnog bilježnika,

(3) Zahtjev obvezno potpisuju i pečatiraju i osobe ovlaštene za zastupanje
društva s kojim je Posrednik u radnom odnosu na poslovima trgovine vrijednosnim
papirima, čime društvo potvrđuje istinitost i točnost podataka o radnom
odnosu koji su navedeni u zahtjevu.

PRILOZI UZ ZAHTJEV POSREDNIKA

Članak 8.

Posrednik je obvezan Zahtjevu priložiti (u originalu ili ovjerenoj preslici):

1. presliku domovnice, a strani državljanin prilaže presliku putovnice,

2. dokaz o plaćenoj pristojbi, na žiro račun broj: 30102-630-16, s naznakom:
administrativna pristojba Komisiji za vrijednosne papire RH - dozvola za
ovlaštenog posrednika, s pozivom na broj 22; 5509-xxxxxxx (JMBG podnositelja
- fizičke osobe) - 019, Primatelj: Državni proračun,

3. stranu svjedodžbu o položenom ispitu za obavljanje poslova ovlaštenog
posrednika pri trgovini vrijednosnim papirima te prijevod te svjedodžbe
s ovjerom javnog bilježnika u RH ili diplomatskog predstavništva RH u toj
zemlji da je svjedodžbu preveo i prijevod potpisao ovlašteni sudski tumač
za hrvatski odnosno taj strani jezik, odnosno svjedodžbu o položenom ispitu
za ovlaštene posrednike u organizaciji Zagrebačke burze i Hrvatskog udruženja
brokera,

4. dokaz o stručnoj spremi podnositelja, a za stranu ispravu i prijevod
te isprave s ovjerom javnog bilježnika u RH ili diplomatskog predstavništva
RH u toj zemlji da je ispravu preveo i prijevod potpisao ovlašteni sudski
tumač za hrvatski odnosno taj strani jezik,

5. presliku radne knjižice,

6. uvjerenje o ispunjavanju uvjeta iz članka 3. točke 5. ovog Pravilnika,

7. za strane državljane dokaz o ispunjavanju uvjeta iz članka 3. točke
3, 4. i 5. ovog pravilnika,

POSTUPANJE KOMISIJE

Članak 9.

(1) U slučaju zaprimanja nepotpunog ili neurednog ili netočno ispunjenog
Zahtjeva ili Zahtjeva sa formalnim nedostatkom, Komisija će pozvati podnositelja
da u razumnom roku otkloni nedostatke. To se može priopćiti podnositelju
zahtjeva pismeno, telefonski, a i usmeno ako se podnositelj zatekne kod
Komisije. O učinjenom priopćenju odgovorna osoba Komisije će staviti zabilješku
na spisu.

(2) Podnositelj je dužan u roku određenom od Komisije otkloniti nedostatke
.

(3) Komisija će u roku od 30 dana od dana zaprimanja urednog Zahtjeva,
odnosno od dana dostave traženih ispravaka donijeti odluku o zahtjevu.

(4) Ako podnositelj otkloni nedostatke u roku određenom od strane Komisije
smatrat će se da je u pogledu roka za podnošenje Zahtjev od početka bio
uredan.

(5) Ako podnositelj ne otkloni nedostatke u tom roku, smatrat će se
da je odustao od Zahtjeva.

(6) Ako podnositelj ni u roku za otklanjanje nedostataka ne da podatke
o počinjenim kaznenim djelima, Zahtjev se neće samo zbog toga smatrati
nepotpunim.

DOZVOLA DRUŠTVU

Članak 10.

(1) Ako su ispunjeni svi propisani uvjeti, Komisija će Društvu izdati
Dozvolu za obavljanje poslova s vrijednosnim papirima, kojom ovlašćuje
Društvo da kao djelatnost obavlja poslove za koje je podnijelo Zahtjev
i koji su u sudski registar upisani kao predmet poslovanja Društva.

(2) Dozvola se izdaje na neodređeno vrijeme.

(3) Izuzetno, dozvola se može izdati na određeno vrijeme ako Društvo
u trenutku podnošenja zahtjeva objektivno i opravdano ne može ispuniti
neke od uvjeta za izdavanje dozvole, ali je sasvim izvjesno da će u određenom
roku Društvo moći ispuniti i te uvjete.

(4) Ako u određenom vremenu ispuni sve uvjete, Društvo je obvezno podnijeti
Zahtjev te priložiti dokaze da je ispunilo uvjete koji su nedostajali.

ODUZIMANJE DOZVOLE DRUŠTVU

Članak 11.

(1) Društvo je obvezno neprekidno, u svakom trenutku, ispunjavati uvjete
određene člankom 2. ovog Pravilnika.

(2) Društvo je obvezno kontinuirano ispunjavati i slijedeće obveze:

1. djelatnost obavljati u svemu u skladu sa zakonom i aktima Komisije,

2. ovlaštenoj osobi Komisije u svako doba na licu mjesta dati na pregled
svoje evidencije ili poslovne knjige (uključujući bilo koje od svojih evidencija
koje se nalaze kod drugih, npr. kod banaka, revizora, društva za poslovanje
vrijednosnim papirima ili bilo koje druge osobe) ili ih na zahtjev dostaviti
Komisiji,

3. najkasnije u roku od 24 sata izvijestiti Komisiju te burzu i uređeno
javno tržište kojih je član:

a) o odluci na temelju koje Društvo namjerava prestati obavljati poslovanje,

b) o namjeri promjene visine temeljnog kapitala Društva,

4. najkasnije u roku od 7 dana izvijestiti Komisiju o svakoj promjeni
podataka navedenih u Zahtjevu te o svakoj promjeni članova Društva,

5. obvezati sve osobe navedene u članku 2. ovog Pravilnika da obavijeste
Društvo o nastupu okolnosti navedenih u članku 2. točke 2. i 3. ovog Pravilnika.

(3) Ako nastupe okolnosti navedene u članku 2. i 3. ovog Pravilnika
u odnosu na članove uprave, Društvo je obvezno u roku 15 dana smijeniti
te osobe i umjesto njih izabrati osobe koje ispunjavaju uvjete, te odmah
o tome izvijestiti Komisiju.

Članak 12.

(1) U slučaju neispunjavanja uvjeta ili obveza iz prethodnog članka,
Komisija može izreći mjeru privremenog ili trajnog oduzimanja dozvole Društvu
te poduzeti druge svrhovite mjere u cilju učinkovitog funkcioniranja tržišta
vrijednosnih papira i zaštite investitora, u skladu s aktima Komisije.

(2) Odlukom kojom privremeno oduzima dozvolu, Komisija će odrediti rok
na koji se oduzima dozvola, nakon kojeg Društvo može ponovno podnijeti
Zahtjev.

(3) Društvo kojem je trajno oduzeta dozvola ne može više podnijeti Zahtjev.

DOZVOLA POSREDNIKU

Članak 13

(1) Ako su ispunjeni svi propisani uvjeti, Komisija će Posredniku izdati
Dozvolu za obavljanje poslova ovlaštenog posrednika pri trgovini vrijednosnim
papirima, kojom ga ovlašćuje da kao zaposlenik društva koje je ovlašteno
za obavljanje poslova u svezi s vrijednosnim papirima obavlja poslove trgovine
vrijednosnim papirima.

(2) Dozvola se izdaje na određeno vrijeme od jedne godine od dana izdavanja.

PRODULJENJE DOZVOLE

Članak 14.

(1) Zahtjev za produljenje dozvole ovlašteni posrednik može podnijeti
najkasanije 30 dana prije isteka dozvole.

(2) Dozvola se produljuje na određeno vrijeme od godine dana od dana
donošenja odluke o zahtjevu.

ODUZIMANJE DOZVOLE POSREDNIKU

Članak 14.

(1) Posrednik je obvezan neprekidno, u svakom trenutku, ispunjavati
uvjete određene člankom 3. ovog Pravilnika,

(2) Posrednik je obvezan kontinuirano ispunjavati i slijedeće obveze:

1. poslove ovlaštenog posrednika obavljati u svemu u skladu sa zakonom
i aktima Komisije,

2. najkasnije u roku sedam dana izvijestiti Komisiju o svakoj promjeni
podataka navedenih u Zahtjevu.

Članak 16

(1) U slučaju neispunjavanja uvjeta ili obveza iz prethodnog članka,
Komisija može izreći mjeru privremenog ili trajnog oduzimanja dozvole Posredniku
te poduzeti druge svrhovite mjere u cilju učinkovitog funkcioniranja tržišta
vrijednosnih papira i zaštite investitora, u skladu s aktima Komisije.

(2) Odlukom kojom privremeno oduzima dozvolu Komisija će odrediti rok
na koji se oduzima dozvola, nakon kojeg Posrednik može ponovno podnijeti
Zahtjev.

(3) Posrednik kojem je trajno oduzeta dozvola ne može više podnijeti
Zahtjev.

ZAVRŠNA ODREDBA

Članak 17.

Ovaj pravilnik stupa na snagu danom objave u "Narodnim novinama".

Klasa: 450-08/97-01/126
Urbroj: 567-97-1
Zagreb, 28. svibnja 1997.

Predsjednik Komisije
**Ivica Smiljan,** v. r.

![](dodatni/368444.gif)
![](dodatni/368445.gif)
![](dodatni/368446.gif)

Pravilnik, NN 56/1997-848